**પ્રશ્નબેંક**

**ધોરણ-7 વિષય-ગુજરાતી તારીખ – 15.03.2025**

**સમય - 1 કલાક એકમ - 11 થી 17 ગુણ - 25**

**અ.નિ. G7.3.4** ગુજરાતી, બહુભાષીય, બહુલિપીય અને બહુવિષયક ગદ્ય-પદ્ય સૂચના અને પ્રશ્નો (કથાત્મક, નિબંધાત્મક માહિતીલક્ષી વર્ણનાત્મક કાવ્યાત્મક દૃશ્યાત્મક પ્રકીર્ણ) સામગ્રીમાંથી વિગતોને હેતુ અનુસાર પ્રયોજે છે.

 પ્રશ્ન: 1 ફકરો વાંચી કોષ્ટકમાં પ્રશ્નોના જવાબ અને જવાબના પ્રશ્નો બનાવીને લખો. (05ગુણ)

 (કોઈ પણ એક વિભાગ)

વિભાગ – 1

પૂરનાં પાણી ઓસરી ગયાં છે. નીતર્યા કાચ જેવાં પાણીમાંથી નદીની રેતી દેખાય છે. ક્યાંક મોટા પથરાઓ પડેલા છે.પથરાની બંને બાજુએ પાણી જુદાં થઈને વહે છે અને પાછાં એક થઈ જાય છે. કોઈ ઠેકાણે રેતી ઝીણી છે અને પાણી સાથે તે સરસર તણાતી જાય છે. નદીનાં વહેતાં પાણીમાં નાનાં નાનાં માછલાં ઘડીક પાણીની સામે ચાલે છે; ઘડીક પાણી સાથે જાય છે .પાણીમાં માછલાંની આ આખા દિવસની રમત. માછલાં ઘડીકમાં છેક તળિયે જાય છે અને ઘડીકમાં શ્વાસ લેવા પાણી ઉપર આવે છે.

* ગિજુભાઈ બધેકા

|  |  |  |
| --- | --- | --- |
| ક્રમ  | પ્રશ્નો  | જવાબ  |
| 1 | નદીમાં રેતી શા માટે દેખાતી હશે? |  |
| 2 | પાણીમાં માછલાં કેવી કેવી રમતો રમે છે? |  |
| 3 | નદીનું પાણી શા માટે જુદું થઈને વહેતું હતું? |  |
| 4 |  | નાનાં નાનાં માછલાં |
| 5 |  | શ્વાસ લેવા |

વિભાગ -2

જે માણસ સ્વેચ્છાપૂર્વક ગરીબાઈ સ્વીકારે છે, તે વીર બની જાય છે. અન્યાયી માણસને તે કાળ જેવો લાગે છે. પીડિત લોકોને તે કૃપાનિધિ ભાસે છે. જબરજસ્ત સલ્તનત સામે તે ઊભો રહી શકે છે અને તેને જ ધર્મનું રહસ્ય પ્રકટ થાય છે. ગરીબાઈ એ વીરનો ખોરાક છે, ઈશ્વરનો પ્રસાદ છે અને ધર્મનો આધાર છે. આવા ગરીબો જ્યારે દેશમાં વધશે ત્યારે દેશની ગરીબાઈ દૂર થશે, ભૂખમરો ટળશે, લોકોમાં હિંમત આવશે અને અશક્ય જણાતી વસ્તુ શક્ય અને સહેલી થઈ પડશે.

 - કાકાસાહેબ કાલેલકર

|  |  |  |
| --- | --- | --- |
| ક્રમ  | પ્રશ્નો  | જવાબ  |
| 1 |  માણસ વીર ક્યારે બની શકશે? |  |
| 2 | દેશની ગરીબાઈ કેવી રીતે દૂર થશે? |  |
| 3 | ગરીબાઈએ ,…………નો ખોરાક છે ? |  |
| 4 |  | કૃપાનિધિ  |
| 5 |  | ઈશ્વરનો પ્રસાદ છે.  |

વિભાગ -3

વિદ્યાર્થી માટે વિદ્યાભ્યાસ સાથે સારા અક્ષર એ પણ અનિવાર્ય છે. વિદ્યાર્થી કાળમાં જ્ઞાન સમજ, અભિવ્યક્તિ સાથે સારા અક્ષરોનું પણ સવિશેષ મહત્વ છે. સારા અક્ષર લખાણને સુઘડતા આપે છે. વાંચન પૂર્વે વાચન તરફ સારા અક્ષર જ લઈ જાય છે. લેખના પ્રારંભમાં ચમત્કૃતિપૂર્ણ વાક્ય વાચકને પ્રભાવિત કરી આગળ વાચન તરફ ખેંચે છે. તેમ સારા અક્ષર સુઘડ લખાણ દ્વારા વાચકને વાચન માટે દોરી જાય છે. સારા અક્ષરને હાથનું ઘરેણું કહ્યું છે, ગાંધીજીએ તો ત્યાં સુધી કહ્યું છે કે 'નઠારા અક્ષર એ અધૂરી કેળવણીની નિશાની છે.' એક નવો અભિપ્રાય ચાલે છે કે અક્ષર સુંદર નહીં હોય તો કંઈ નહીં. સુવાચ્ય હોવા જોઈએ, પણ સારા અક્ષર એ પ્રભાવ ઉપરાંત પ્રલોભનકારી પણ બની રહે છે. આમ વિદ્યાર્થીઓ માટે સારા અક્ષર વિદ્યાના હાર્દરૂપ છે. અનિવાર્ય છે.

|  |  |  |
| --- | --- | --- |
| ક્રમ | પ્રશ્નો | જવાબ |
| 1 | વાચકને વાંચન તરફ કોણ દોરી જાય છે ? |  |
| 2 |  | ગાંધીજી  |
| 3 |  | સારા અક્ષર  |
| 4 | સારા અક્ષરથી શો લાભ થાય ? |  |
| 5 | વિદ્યાભ્યાસ માટે કઈ કઈ બાબતો મહત્વની છે? |  |

**અ.નિ. G 7.3.9 અધ્યયન અનુભવોનું અનુચિંતન કરે છે.**

પ્રશ્ન .2 આપેલા પ્રશ્નોના ચાર-પાંચ વાક્યોમાં જવાબ લખો. (ગમે તે બે) (05ગુણ)

1. તમારે કોઈ વ્યક્તિનું સન્માન કરવાનું થાય તો કેવી તૈયારી કરશો?

2. ઘાયલ થયેલા પક્ષીને જુઓ તો શું કરો?

3.તમને કોઈ ભૂખ્યું મળે તો શું કરશો?

4. 11 થી 17 એકમમાંથી તમને સૌથી વધુ કયો પાઠ કે કવિતા ગમી? કેમ?

5. 11 થી 17 એકમમાં આપવામાં આવેલી પ્રવૃત્તિઓમાંથી સૌથી વધુ પ્રવૃતિ કઈ ગમી? કેમ?

6. ખલીફા સાહેબની જગ્યાએ તમે હો તો શું કરો? કેમ?

7. તમારે સરહદની સફરે જવાનું થાય તો શી શી તૈયારી કરશો?

8. તમે પંખીની માફક ઊડી શકતા હોત તો?

9. તમને ક્યારે ક્યારે બીક લાગે છે? એ બીક દૂર કરવા તમે શું વિચાર્યુ?

10. પંખીઓ તમારાથી ન ડરે એ માટે તમે શું શું કરી શકો?

11. તમને જૂથમાં પ્રવૃત્તિ કરવી ગમે કે જોડીમાં ?કેમ?

12. તમે કોઈને પત્ર લખ્યો છે ?કોને?શા માટે?

13. એકમનું નામ “આખરે ચૂલો ચેત્યો” એવું કેમ આપ્યું હશે ?

14. રે પંખીડાં! સુખથી... કાવ્યની કઈ પંક્તિ તમને ગમી ? કેમ ?

15. તમારા ગામની સરહદે કયાં કયાં ગામ આવેલાં છે?

**અ.નિ G7.4.9 વાક્ય કે પંક્તિઓનો સદૃષ્ટાંત વિચાર વિસ્તાર કરે છે**.

પ્રશ્ન.3 આપેલી પંક્તિઓ સમજાવો. (ગમે તે બે) (05ગુણ)

1. બાઈ મીરાં કહે પ્રભુ ગિરધરના ગુણ,

 દર્શન થકી દુ:ખ ભાંગે છે.

2. દુઃખી છું કે કુદરત ઘણા સામ્યનું ઐક્ય ત્યાગી,

 રે ! સત્તા તમ પર જનો ભોગવે ક્રૂર આવી.

3. કુદરતે સર્જેલા બધા જ જીવો સમાન ગણાય.

4. જેનું તન તંદુરસ્ત એનું મન પણ તંદુરસ્ત.

5. એક ડાહ્યો આવી બોલ્યો:" મૂર્ખ ગંગાજળ વેડફી માર્યું તેં, ફેરો તારો આ અફળ !

6. માણસના કપડાં પર લાખ થીગડાં હશે તો ચાલી શકશે પણ એના ઈમાન પર એક પણ થીગડું નહીં ચાલે.

**G 7.4.5 શબ્દ, શબ્દસમૂહ, કહેવત અને રૂઢિપ્રયોગનો ઉપયોગ કરી અર્થપૂર્ણ વાક્ય,સંવાદ, પરિચ્છેદ, વાર્તા અને કાવ્યની રચના કરે.**

પ્રશ્ન.4 કૌંસમાં આપેલા શબ્દસમૂહ ,કહેવત કે રૂઢિપ્રયોગનો ઉપયોગ કરી અર્થપૂર્ણ ફકરો લખો.

 (કોઈ પણ એક વિભાગ) (05ગુણ)

**ઉદાહરણ** : ( દુષ્કાળ , બે છેડા ભેગા કરવા, મુશળધાર, જીવ બાળવો,બાર સાંધે ત્યાં તેર તૂટે, પેટે પાટા બાંધવા, હાંડલા કુસ્તી કરવા, ઉદ્યમી )

 (એક ખૂબ **ઉદ્યમી** ખેડૂત હતો. એ ખેતી એકદમ ખંતથી કરતો. તે **પેટે પાટા બાંધીને** પોતાના ઘરનું ગુજરાન માંડ માંડ ચલાવતો.એકવાર ભયંકર દુષ્કાળ પડ્યો. વરસાદનું એક ટીપુંય આકાશમાંથી ન વરસ્યું. ખેતીનો પાક સંપૂર્ણ નિષ્ફળ ગયો એને **બે** **છેડા ભેગા કરવામાં** ઘણી મુશ્કેલી પડતી, એના ઘરની સ્થિતિ એવી થઈ કે, **'બાર સાંધે ત્યાં તેર તૂટે**.'ઘરમાં અનાજ ખૂટ્યું. તેના **ઘરમાં હાંડલાં કુસ્તી** **કરવા** લાગ્યાં. પોતાનાં બાળકો અને પત્નીને ભૂખ્યાં જોઈને તેનો **જીવ બળતો**. તે ઈશ્વરને મનોમન પ્રાર્થના કરતો. આ વર્ષે સારો વરસાદ થાય તો સારું.ચોમાસુ બેઠું ,આકાશમાં વાદળો ઊમટ્યાં.ખેડૂતને મનમાં થયા કરતું હવે તો **બારે મેઘ** **ખાંગા થાય** તો સારું. કુદરતે ખેડૂતની પ્રાર્થના સાંભળી હોય એમ આકાશમાંથી **મુશળધાર** વરસાદ તૂટી પડ્યો.)

 વિભાગ- 1

1.(આરતી ઉતારવી, ઉજ્જડ ગામમાં એરંડો પ્રધાન, અજાતશત્રુ,અતિ લોભ તે પાપનું મૂળ,અક્ષમ્ય)

 વિભાગ-2

2.(અગમબુદ્ધિ, મેદાન મારવું, જેવો દેશ તેવો વેશ, ઓળખાણ મોટી ખાણ,અભેદ્ય)

 વિભાગ- 3

3.(કસુંબો, લક્ષ્મણ રેખા, ચેતતા નર સદા સુખી, દિગ્વિજયી, ઝાઝા હાથ રળિયામણા)

**G 7.5.1 અગાઉ શીખી ગયેલા, ભાષા રચનાના ઘટકોનો ઉપયોગ કરી વાક્યરચના કરે.**

પ્રશ્ન.5 નીચે આપેલા વિભાગો પૈકી કોઈ પણ એક વિભાગ પસંદ કરી સૂચના મુજબ પ્રશ્નોના ઉત્તર આપો. (05ગુણ)

**વિભાગ-1**

1. આપેલા શબ્દો માટે એક શબ્દ વાપરો.

* સરોવરમાં જન્મનાર ……………

2. નીચેના વાક્યને બહુવચનમાં ફેરવો.

* એ મેદાનમાં છોકરો દરરોજ રમતો હતો.

3. રેખાંકિત શબ્દની સંજ્ઞાનો પ્રકાર ઓળખાવો.

* ગાંધીજી સત્યના પૂજારી હતા.

4. નીચે આપેલા વાક્યનો પ્રકાર ઓળખાવો.

* સૃષ્ટિના અક્ષરો ખૂબ સરસ છે.

5. કૌંસમાં આપેલા પ્રત્યયનો ઉપયોગ કરીને બે શબ્દો બનાવો.(ઇક, ઈય)

**વિભાગ-2**

1. આપેલા શબ્દો માટે એક શબ્દ વાપરો.

* પત્રકાર જે કામ કરે તે ……………

2. નીચેના વાક્યને બહુવચનમાં ફેરવો.

* હું પ્રસ્થાનરેખા ઉપર ઊભો હતો.

3. રેખાંકિત શબ્દની સંજ્ઞાનો પ્રકાર ઓળખાવો.

 ગાયોનું ધણ સીમમાંથી ગામ તરફ આવી રહ્યું હતું.

4. નીચે આપેલા વાક્યનો પ્રકાર ઓળખાવો.

* વર્ગમાં કોના અક્ષર સૌથી સારા છે ?

5. કૌંસમાં આપેલા પ્રત્યયનો ઉપયોગ કરીને બે શબ્દો બનાવો.(કી , ઈ)

**વિભાગ-3**

1. આપેલા શબ્દો માટે એક શબ્દ વાપરો.

* પગનું રક્ષણ કરનાર ……………

2. નીચેના વાક્યને એકવચનમાં ફેરવો.

* તારા શિક્ષકો અને મિત્રોને પણ મારાં સ્મરણ કહેજે.

3. રેખાંકિત શબ્દની સંજ્ઞાનો પ્રકાર ઓળખાવો.

* આજે સવારે મમ્મીએ દૂધ વગરની ચા બનાવી

4. નીચે આપેલા વાક્યનો પ્રકાર ઓળખાવો.

* બંસરીના અક્ષરો તો બહુ સુંદર છે !

5. કૌંસમાં આપેલા પ્રત્યયનો ઉપયોગ કરીને બે શબ્દો બનાવો.(ઈયો, ડી)